KOMISSION TÄYTÄNTÖÖNPANOASETUS (EU) 2022/456,

annettu 21 päivänä maaliskuuta 2022,

perusaineen kitosaani hyväksymisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja täytäntöönpanoasetuksen (EU) N:o 540/2011 liitteen muuttamisesta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 23 artiklan 5 kohdan yhdessä sen 13 artiklan 2 kohdan kanssa,

sekä katsoo seuraavaa:

(1) Komissio vastaanotti 19 päivänä joulukuuta 2018 yritykseltä KitoZyme hakemuksen kitosaanihydrokloridin, joka on hyväksytty perusaineena komission täytäntöönpanoasetuksella (EU) N:o 563/2014 (2), käytön laajentamisesta. Koska kyseinen hakemus ei ollut täydellinen, KitoZyme toimitti 28 päivänä marraskuuta 2019 tarkistetun hakemuksen, jonka mukana olivat asetuksen (EY) N:o 1107/2009 23 artiklan 3 kohdan toisen alakohdan mukaisesti vaadittavat tiedot.

(2) Komissio pyysi tieteellistä apua Euroopan elintarviketurvallisuusviranomaiselta, jäljempänä ’elintarviketurvallisuusviranomainen’. Elintarviketurvallisuusviranomainen toimitti 8 päivänä heinäkuuta 2020 komissiolle teknisen raportin (3), joka sisälsi yhteenvedon perusaineen kitosaanihydrokloridi käytön laajentamista koskevasta hakemuksesta järjestetyn jäsenvaltioiden kuulemisen tuloksista ja jossa esiteltiin elintarviketurvallisuusviranomaisen tieteelliset näkemykset saaduista yksittäisistä huomautuksista. Kyseisen teknisen raportin ja hakijan toimittamien asiakirjojen perusteella on aiheellista määritellä hakemuksen soveltamisala siten, että se kattaa tehoaineen ”kitosaani”. Komissio esitti kitosaania koskevan tarkastelukertomuksen (4) pysyvälle kasvi-, eläin-, elintarvike- ja rehukomitealle 19 päivänä toukokuuta 2021.

(3) Hakijan toimittamat tiedot osoittavat, että kitosaani täyttää Euroopan parlamentin ja neuvoston asetuksen (EY) N:o 178/2002 (5) 2 artiklassa määritellyt elintarvikkeen kriteerit. Sitä ei käytetä ensisijaisesti kasvinsuojelutarkoituksiin, mutta se voi olla hyödyllinen kasvinsuojelussa tuotteessa, joka koostuu kyseisestä aineesta ja vedestä. Näin ollen sitä on asetuksen (EY) N:o 1107/2009 23 artiklan nojalla pidettävä perusaineena.

(4) Hakemuksen ja kaikkien siihen liittyvien asiakirjojen tarkastelun perusteella voidaan todeta, että kitosaani täyttää yleisesti asetuksen (EY) N:o 1107/2009 23 artiklassa säädetyt vaatimukset erityisesti niiden tutkittujen käyttötarkoitusten osalta, jotka luetellaan komission tarkastelukertomuksessa. Näin ollen on aiheellista hyväksyä kitosaani perusaineeksi.

(5) Asetuksen (EY) N:o 1107/2009 13 artiklan 2 kohdan sekä sen 6 artiklan a, b, d ja j alakohdan mukaisesti ja ottaen huomioon nykyisen tieteellisen ja teknisen tietämyksen hyväksyntään on kuitenkin tarpeen liittää tiettyjä edellytyksiä.

(6) Asetuksen (EY) N:o 1107/2009 13 artiklan 4 kohdan mukaisesti komission täytäntöönpanoasetuksen (EU) N:o 540/2011 (6) liitettä olisi muutettava.

(7) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Perusaineen hyväksyminen Hyväksytään liitteessä I määritetty aine kitosaani perusaineeksi kyseisessä liitteessä vahvistetuin edellytyksin.

2 artikla Täytäntöönpanoasetuksen (EU) N:o 540/2011 muuttaminen Muutetaan täytäntöönpanoasetuksen (EU) N:o 540/2011 liite tämän asetuksen liitteen II mukaisesti.

3 artikla Voimaantulo Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 21 päivänä maaliskuuta 2022. Komission puolesta Puheenjohtaja Ursula VON DER LEYEN

(1) EUVL L 309, 24.11.2009, s. 1.

(2) Komission täytäntöönpanoasetus (EU) N:o 563/2014, annettu 23 päivänä toukokuuta 2014, perusaineen kitosaanihydrokloridi hyväksymisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 muuttamisesta (EUVL L 156, 24.5.2014, s. 5).

(3) EFSA (Euroopan elintarviketurvallisuusviranomainen) 2020. Tekninen raportti: Outcome of the consultation with Member States and EFSA on the basic substance application for approval of chitosan hydrochloride for the extension of use in plant protection as an elicitor in horticulture, olive trees, grapes, grass and post-harvest fruit treatment. EFSA supporting publication 2020:EN-1900. 53 pp. doi:10.2903/sp.efsa.2020.EN-1900.

(4) Pysyvän kasvi-, eläin-, elintarvike- ja rehukomitean kokouksessa 28. tammikuuta 2022 laadittu lopullinen tarkastelukertomus, joka koskee kitosaanin hyväksymistä perusaineena asetuksen (EY) N:o 1107/2009 mukaisesti (SANTE/10594/2021).

(5) Euroopan parlamentin ja neuvoston asetus (EY) N:o 178/2002, annettu 28 päivänä tammikuuta 2002, elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä (EUVL L 31, 1.2.2002, s. 1).

(6) Komission täytäntöönpanoasetus (EU) N:o 540/2011, annettu 25 päivänä toukokuuta 2011, Euroopan parlamentin ja neuvoston asetuksen (EY) N:o 1107/2009 täytäntöönpanosta hyväksyttyjen tehoaineiden luettelon osalta (EUVL L 153, 11.6.2011, s. 1).